กระทรวงทรัพยากรธรรมชาติและสิ่งแวดล้อม เตรียมพร้อมรับมือภัยแล้ง ด้วยการเปิดฮอตไลน์ให้ประชาชนโทรแจ้งหากเกิดปัญหาขาดแคลนน้ำอุปโภค-บริโภค เน้นน้ำใต้ดิน
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงการเตรียมแผนรับมือภัยแล้ง ว่า กระทรวงทรัพยากรธรรมชาติและสิ่งแวดล้อม ได้เปิดศูนย์เฉพาะกิจช่วยรับมือภัยแล้ง ที่มีบูรณาการการทำงานร่วมกันระหว่างกรมทรัพยากรน้ำและกรมทรัพยากรน้ำบาดาล ด้วยการจะเปิดเป็นฮอตไลน์ให้กับประชาชนโทรมาแจ้งหากเกิดปัญหาขาดแคลนน้ำอุปโภค-บริโภค โดยเน้นส่วนของน้ำใต้ดินที่มีทรัพยากรน้ำอยู่มากกว่าหลายล้านคิวบิกเมตร ซึ่งเพียงพอต่อความต้องการใช้และสามารถติดต่อได้โดยตรงกับกรมทรัพยากรน้ำและกรมน้ำทรัพยากรน้ำบาดาล เพื่อลงไปช่วยเหลืออย่างทันท่วงที         ทั้งนี้ ในส่วนการหารือเกี่ยวกับรายงานการประเมินผลกระทบต่อสิ่งแวดล้อม (EIA) จาก 3 โครงการ ประกอบด้วย โครงการป้องกันและแก้ไขปัญหาการกัดเซาะชายฝั่งทะเลบางขุนเทียน กรุงเทพมหานคร และศูนย์สำรวจและเฝ้าระวังชายฝั่งของสำนักการระบายน้ำ กรุงเทพมหานคร เพื่อดูแลปรับปรุงพื้นที่และป้องกันการพังทลายของชายฝั่งและรักษาพื้นที่กรรมสิทธิ์ของประชาชนไม่ให้ถูกกัดเซาะเพิ่มขึ้น รวมถึง การรายงานขอเปลี่ยนรายละเอียดโครงการในรายงานการวิเคราะห์ผลกระทบต่อสิ่งแวดล้อม 2 โครงการ คือ โครงการรถไฟฟ้าสายสีชมพู ช่วงแคราย-มีนบุรี กรณีเปลี่ยนแปลงตำแหน่งสถานีศูนย์ราชการนนทบุรีและสถานีนพรัตนราชธานี และ โครงการระบบขนส่งมวลชนกรุงเทพมหานคร ช่วงช่องนนทรี-สาทร กรณีปรับปรุงรถไฟฟ้าตากสิน เพื่อให้ประชาชนสามารถเดินทางได้อย่างสะดวกและปลอดภัยมากขึ้น